Министрлік: Арыс маңындағы жарылыстан 10 сапер зардап шекті
"Министрлік: Арыс маңындағы жарылыстан 10 сапер зардап шекті" | "https://abai.kz/post/97895"
TITLE: Министрлік: Арыс маңындағы жарылыстан 10 сапер зардап шекті
URL: https://abai.kz/post/97895
META: "Министрлік: Арыс маңындағы жарылыстан 10 сапер зардап шекті" | "https://abai.kz/post/97895"
DATE: 23.09.2019
AUTHOR(s): Abai.kz
TOTAL WORDS: 127
TEXT: 21 қыркүйекте Арыс қаласынан 60 шақырым жерде орналасқан полигон аумағында "оқ-дәрі фрагменті өздігінен жарылып", он сапер жараланды. Бұл ақпаратты қорғаныс министрлігі таратты. Министрліктің хабарлауынша, жараланған әскери қызметкерлер далалық госпитальге жатқызылған. "Болған оқиғаның себептері мен жай-жапсарын анықтау үшін қажетті іс-шаралар жүргізіліп жатыр" делінген министрлік хабарламасында. Осыдан үш айдай бұрын Түркістан облысы Арыс қаласындағы әскери қойма жарылып, төрт адам қаза тапқан. Ресми дерек бойынша, қоймадағы оқ-дәрінің 70 пайыздан астамы жарылып кеткен. Қаладағы тұрғын үйлердің басым бөлігі бүлінген. Осы оқиғадан соң елдегі әскери қоймалардың жағдайы мен қойма маңындағы тұрғындар қауіпсіздігі туралы мәселе көтеріле бастаған. Соңғы он жылда Арыс қаласында әскери оқ-дәрі сақталатын қоймалар мен оларды жоюға арналған жерде төрт рет жарылыс болып, бірнеше адам қазаға ұшыраған. Биыл маусымдағы жарылыстан кейін қорғаныс министрлігі әскери оқ-дәрінің "елдімекендерден аулақ жерге" көшірілетінін мәлімдеген. Abai.kz
